Grozītā vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2022/C 286/13)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar šā maznozīmīgā grozījuma apstiprināšanas pieteikumu var iepazīties Komisijas datubāzē eAmbrosia.

VIENOTAIS DOKUMENTS

“IDIAZABAL”

ES Nr.: PDO-ES-0082-AM02-16.2.2021.

ACVN (X) AĢIN

1. Nosaukums

“Idiazabal”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

“Idiazabal” siers ir presēts, nevārīts siers, ražots tikai no svaiga aitas piena, kas iegūts no Latxa un Carranzana šķirnes aitām, un nogatavināts vismaz 60 dienas. Sieram ir šādas īpašības: svars ir no 1 kg līdz 3,5 kg, augstums vismaz 8 cm līdz 12 cm un diametrs no 10 cm līdz 30 cm. Katram no šiem raksturlielumiem ir pieļaujama ±10 % pielaide. Siers var būt kūpināts.

Pienam nedrīkst pievienot nekādas vielas, izņemot pienskābes baktēriju ieraugu, lizocīmu, himozīnu un sāli.

Siers ir cilindriskas formas, ar gludu, cietu mizu gaiši dzeltenā krāsā vai kūpinātam sieram — tumši brūnā krāsā. Virsma (masas krāsa un caurumi) ir viendabīga, no ziloņkaula līdz salmu dzeltenai krāsai, ar dažiem maziem, neregulāras formas caurumiem. Pēc konsistences siers ir elastīgs un stingrs, samērā graudains. Organoleptiskajā ziņā tas izceļas ar stipri izteiktu aitas piena un glumenieka himozīna smaržu un ar līdzsvarotu garšu un spēcīgu aromātu, kuriem piemīt neliela sīvuma, skābenuma un, attiecīgā gadījumā, dūmojuma nianses. Tā izteiktās smaržas nianses pēc kumosa norīšanas ilgi saglabājas mutē.

Tauku saturs šajā sierā nedrīkst būt zemāks par 45 % no sausnas; kopproteīnu saturs ir vismaz 25 % no sausnas, bet sausnas saturam sierā jābūt ne zemākam par 55 %. Produkta pH ir 4,9–5,5.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Barība: Latxa un Carranzana šķirņu aitas parasti tiek atstātas ganībās gandrīz visu gadu. Atkarībā no gadalaika ganāmpulki tiek periodiski pārvietoti starp ielejas zemāko daļu un kalnu augšējām nogāzēm. Tā kā aitas praktiski visu gadu dzīvo dabiskā vidē, tad ziemā tās pamatā pārtiek no savvaļas veģetācijas mežos, kas atrodas zemāk nogāzēs, bet vasarā – augstajos zālājos. Ja apstākļi zālājos ir sarežģīti vai ja tas ir ieteicams dažu fizioloģisku iemeslu dēļ (laktācija), tad tās baro aplokā.

Izejvielas: izmanto Latxa un Carranzana šķirnes aitu svaigpienu, ko iegūst noteiktajā ģeogrāfiskajā apgabalā.

Pienam nedrīkst pievienot nekādas vielas, izņemot pienskābes baktēriju ieraugu, lizocīmu, himozīnu un sāli.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Piena ražošanas, siera ražošanas un nogatavināšanas posmiem jānotiek noteiktā ģeogrāfiskajā apgabalā, t.i., visiem ražošanas posmiem ir jānotiek tā robežās.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Tirdzniecībā sieru “Idiazabal” var piedāvāt gan veselu, gan arī sagrieztu gabalos (porcijās).

Siera rituļus vai gabalus iepako tikai pēc tā nogatavināšanas, kuras minimālais ilgums ir 60 dienas.

Sieru drīkst sadalīt porcijās un attiecīgā gadījumā iepakot tikai noteiktajā ģeogrāfiskajā apgabalā. Tam ir divi iemesli.

Pirmkārt, sagriezta siera gabaliem vismaz divas puses paliek bez aizsargmizas. Tādējādi, ja “Idiazabal” siers ir pieejams porciju veidā, tad, lai saglabātu organoleptiskās īpašības, gabali jāiepako ļoti drīz pēc sagriešanas.

Otrkārt, pēc sagriešanas gabalos produkta autentiskuma un izcelsmes identifikācijas zīmes var pazust un vairs nebūt redzamas. Tāpēc tas ir jāsagriež porcijās un jāiepako ražošanas vietā, lai nodrošinātu, ka netiek apdraudēts porcijās sadalītā produkta autentiskums.

Atkāpjoties no iepriekš minētā, “Idiazabal” sieru mazumtirdzniecības vietās var sagriezt porcijās, ja tas tiek darīts patērētāja priekšā pārdošanas laikā.

3.6. Ar reģistrēto nosaukumu apzīmētā produkta marķēšanas īpašie noteikumi

“Idiazabal” sieram obligāti jābūt ar šādām identifikācijas zīmēm:

— kazeīna etiķete ar sērijas apzīmējumu un numuru, ko piestiprina posmā, kurā siera masu iepilda veidnēs vai presē. Šo etiķeti izdod pārvaldības struktūra;

— tirdzniecības etiķetes, kuras izmanto, sieru laižot tirdzniecībā, un uz kurām jābūt aizsargātās cilmes vietas nosaukumam un logotipam. Attiecībā uz sieru, kas ražots tikai no tāda piena, kurš iegūts vienā saimniecībā, ACVN “Idiazabal” logotipam var pievienot vārdus “baserrikoa – de caserío” [no saimniecības];

— saskaņā ar Spānijas tiesību aktiem sieram izmantotās etiķetes neatkarīgi no tā, vai tas ir atstāts vesels vai sagriezts gabalos, ir jāuzliek ACVN reģistros reģistrētajās pienotavās;

— siera rituļiem jābūt ar kontroletiķeti, kurai ir atsevišķs sērijas apzīmējums un numurs un kura ir kodēta atkarībā no attiecīgā sertificējamā rituļa lieluma. Šai kontroletiķetei jābūt tādai, kurā ietilpst nosaukums “Idiazabal” un cilmes vietas nosaukuma logotips. Kontroletiķetes nosūta un kontrolē pārvaldības struktūra, un tās bez diskriminācijas ir pieejamas visiem uzņēmējiem, kuri tās pieprasa un pilda specifikācijas prasības.

4. Ģeogrāfiskā apgabala īsa definīcija

Ģeogrāfiskajā apgabalā ietilpst apvidi, kuros dabiskā kārtā audzē Latxa un Carranzana šķirnes aitas un kuri atrodas Alavas (Álava), Biskajas (Vizcaya), Gipuskojas (Guipúzcoa) un Navarras (Navarra) provincē, izņemot Roncal ielejas pašvaldības. Apgabals atrodas Pireneju pussalas ziemeļos starp 43o 27' un 41o 54' ziemeļu platumu un 1o 05' un 3o 37' rietumu garumu, skaitot no Griničas meridiāna.

5. Saikne ar ģeogrāfisko apgabalu

Ģeogrāfiskā apgabala specifika

Ir saglabājušās pēdas, kas liecina par to, ka Latxa un Carranzana šķirnes aitas apgabalā ganītas jau aptuveni 2200 gadu pirms mūsu ēras. Daudzo gadu gaitā šo šķirņu aitas tādā mērā pielāgojušās apgabala apstākļiem, ka ģeogrāfiskajam apgabalam raksturīgās īpašības ir kļuvušas nepieciešamas šo šķirņu pareizai izkopšanai un pārvaldībai. Ražošanas apgabals ir sarežģīts kalnu reģions ar neapstrādātu un nelīdzenu reljefu, kas apgrūtina saziņu. Tas ir veicinājis aitkopības turpināšanu daudzās ielejās un augstienēs. Augsnes šeit ir bagātas ar augu barības elementiem, un to izskalošanos kavē klinšu daba, bet reizumis – arī kaļķakmens ieži augsnes horizontos; tās ir ļoti labas pļavu augsnes. Apgabala reljefa īpatnību dēļ klimats šeit ir dažāds: sākot no Atlantijas līdz Vidusjūras klimatam ar pārejas joslām, kuras rada kalnu grēdu veidotie šķēršļi. Hidroloģiskais tīkls reljefa dažādības un lielā nokrišņu daudzuma dēļ ir plašs un blīvs. Ir divi sateces baseini: Kantabrijas, kurā ieplūst ūdens no Biskajas (Vizcaya), Gipuskojas (Guipúzcoa) un Navarras (Navarra) ziemeļu ielejām, un Vidusjūras, kas aptver Alavu (Álava), Vidus Navarru (Navarra Media) un La Riveru (La Ribera). Augu valsts ziņā apgabals ir bagāts ar dabiskajām pļavām un ganībām. Labvēlīgi klimatiskie un augsnes apstākļi ir nodrošinājuši augtenes tādu higrofītu un subhigrofītu augu populāciju attīstībai, kuras raksturīgas jūras klimata ietekmē esošajai Basku Zemei un Navarras ziemeļiem.

Produkta specifika

“Idiazabal” siera organoleptiskās īpašības ir ļoti savdabīgas un stipri vien atšķiras no citu sieru īpašībām. Tās izpaužas produkta smaržas un garšas nianšu bagātībā; tās veiksmīgi papildina siera nelielais līdz vidēji izteiktais elastīgums un graudainums, kā arī vidēji līdz stipri izteiktais stingrums. Šim sieram ir stipra un paliekoša garša, kurā pilnīgi līdzsvarotās proporcijās jūtamas pienskābes, himozīna un grauzdējuma nianses, kas veido garšas un smaržas pamatu, kuru papildina neskaitāmas nianses, kas piešķir sieram izcili savdabīgu raksturu.

Cēloniskā saikne starp ģeogrāfisko apgabalu un produkta specifiskajām īpašībām

“Idiazabal” siera gatavošanai lietotā piena specifiskās īpašības atkarīgas galvenokārt no to šķirņu aitām, kuras atļauts izmantot tā iegūšanai (Latxa un Carranzana). Šo aitu pielāgošanās noteiktajam ģeogrāfiskajam apgabalam un vēsturiskā mijiedarbība starp vidi, aitām un ganiem rada nesaraujamu saikni, ar kuru izskaidrojama lielākā daļa “Idiazabal” siera specifisko īpašību. Latxa un Carranzana ir piena aitu šķirnes, ļoti izturīgas un apveltītas ar savvaļas dzīvniekiem raksturīgām īpašībām, pielāgojušās basku ganību lopkopībai, kā arī izplatības apgabala reljefam un vides ekoloģiskajām īpašībām.

Turklāt visas šīs ar dabisko vidi saistītās īpašības, kas mainās atkarībā no gadalaikiem, ganību veidiem, klimata u.c., izpaužas “Idiazabal” sierā, tāpēc, ka tas ir izgatavots no svaigpiena, kas nav apstrādāts karsējot. Piena karsēšana atceltu vai mazinātu garšas nianses, kas padara produktu tik atšķirīgu, un saista to ar šā reģiona senajām tradīcijām.

Atsauce uz specifikācijas publikāciju

https://www.mapa.gob.es/es/alimentacion/temas/calidad-diferenciada/dop-igp/htm/DOP-Idiazabal-modificacion-menor.aspx

(1) OV L 179, 19.6.2014., 17. lpp.